**ADATKEZELÉSI TÁJÉKOZTATÓ KIEGÉSZÍTÉS**

**A visszaélés-bejelentési rendszer működtetésére köteles foglalkoztató számára, amely a rendszert kijelölt pártatlan munkavállalóval, vagy szervezeti egység útján működteti**

**Jogi kötelezettségen alapuló adatkezelés**

Visszaélés-bejelentési rendszer létrehozási, működtetési kötelezettség teljesítéséhez kapcsolódó adatkezelés

(1) Az adatkezelés jogalapja jogi kötelezettség teljesítése.

A 2023. évi XXV. törvény, 26. § (1) bekezdése értelmében belső visszaélés-bejelentési rendszer keretei között

a) a bejelentőnek,

b) annak a személynek, akinek a magatartása vagy mulasztása a bejelentésre okot adott, és

c) annak a személynek, aki a bejelentésben foglaltakról érdemi információval rendelkezhet,

a bejelentés kivizsgálásához elengedhetetlenül szükséges személyes adatai kizárólag a bejelentés kivizsgálása és a bejelentés tárgyát képező magatartás orvoslása vagy megszüntetése céljából kezelhetők, és a bejelentés kivizsgálásában közreműködő bejelentővédelmi ügyvéd, illetve külső szervezet részére továbbíthatóak.

(2) A kezelt személyes adatok köre: a bejelentő, a bejelentéssel érintett személy, illetve a bejelentéssel kapcsolatban információval bíró személyek elengedhetetlenül szükséges személyi adatai:

 - név, (adatkezelési cél: azonosítás)

- lakcím (adatkezelési cél: azonosítás és postai kapcsolattartás),

- e-mail cím. (adatkezelési cél: elektronikus kapcsolattartás)

- a bejelentő jogviszonya (adatkezelési cél: annak megállapítása, hogy a bejelentő jogszerű bejelentés tételére jogosult-e.)

(3) Az adatkezelés célja a bejelentés kezelése, kivizsgálása és a bejelentés tárgyát képező magatartás orvoslása vagy megszüntetése érdekében intézkedések kezdeményezése.

(4) Az adatkezeléssel érintettek köre: a bejelentő, a bejelentéssel érintett személy, illetve a bejelentéssel kapcsolatban információval bíró személyek

(5) A személyes adatok megismerésére jogosult az Adatkezelő visszaélés-bejelentési rendszer működtetésére kijelölt pártatlan munkavállalója, a visszaélés-bejelentési rendszer működtetését ellátó pártatlan szervezeti egység kijelölt munkavállalója. A bejelentést kivizsgáló személyek a vizsgálat lezárásáig vagy a vizsgálat eredményeképpen történő formális felelősségre vonás kezdeményezéséig a bejelentés tartalmára és a bejelentésben érintett személyre vonatkozó információkat – a bejelentésben érintett személy tájékoztatásán túl – a foglalkoztató más szervezeti egységével vagy munkatársával a vizsgálat lefolytatásához feltétlenül szükséges mértékben oszthatják meg. [2023. évi XXV. törvény 27. § (1)]

(6) Az Adatkezelő a bejelentéstől számított 5 évig jogosult a bejelentés alapján rögzített fenti személyes adatkör kezelésére, a bejelentéstől számított 5 évig jogosult kezelni a bejelentésről felvett jegyzőkönyvet, vagy a tartós formában rögzített szóbeli bejelentést, illetve az írásbeli bejelentést. Bűncselekmény megalapozott gyanúját képező bejelentés esetén az adatkezelés időtartama az adott bűncselekmény büntethetőségének elévülési ideje.

(7) A bejelentő személyes adatai csak a bejelentés alapján kezdeményezett eljárás lefolytatására hatáskörrel rendelkező szerv részére adhatóak át, ha e szerv annak kezelésére törvény alapján jogosult, vagy az adatai továbbításához a bejelentő hozzájárult. A bejelentő személyes adatai hozzájárulása nélkül nem hozhatóak nyilvánosságra. Utóbbi rendelkezések nem vonatkoznak a rosszhiszemű bejelentésre.

Ha a bejelentő nyilvánvalóan rosszhiszeműen, valótlan adatot vagy információt közölt és ezzel bűncselekményre vagy szabálysértésre utaló körülmény merül fel, személyes adatait az eljárás lefolytatására jogosult szerv vagy személy részére át kell adni. Ha alappal valószínűsíthető, hogy a bejelentő másnak jogellenes kárt vagy egyéb jogsérelmet okozott, személyes adatait az eljárás kezdeményezésére, illetve lefolytatására jogosult szervnek vagy személynek kérelmére át kell adni. [2023. évi XXV. törvény 26. § (3) bekezdése alapján alkalmazandó 6. § (4) bekezdés]

(8) Ha a bejelentés természetes személyre vonatkozik, az e természetes személyt megillető, a személyes adatok védelmére vonatkozó előírások szerinti, a tájékoztatáshoz és hozzáféréshez való joga gyakorlása során a bejelentő személyes adatai nem tehetők megismerhetővé a tájékoztatást kérő személy számára.